ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

 **Ո Ր Ո Շ ՈՒ Մ**

 \_ նոյեմբերի 2018 թվականի N - Լ

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՐ­ԿԱՅԻՆ ՕՐԵՆՍԳՐՔՈՒՄ ՓՈ­ՓՈԽՈՒԹՅՈՒՆ ԿԱՏԱ­ՐԵԼՈՒ ՄԱՍԻՆ» ՀԱ­ՅԱՍՏԱՆԻ ՀԱՆՐԱ­ՊԵ­­ՏՈՒԹՅԱՆ ՕՐԵՆՔԻ ՆԱԽԱԳԾԻ ՎԵ­­ՐԱ­ԲԵՐ­ՅԱԼ ՀԱ­­­ՅԱՍ­­­ՏԱ­ՆԻ ՀԱ­Ն­­­­­ՐԱ­ՊԵ­­­ՏՈՒ­ԹՅԱՆ ԿԱՌԱ­ՎԱ­­ՐՈՒ­­ԹՅԱՆ ԱՌԱ­ՋԱՐ­­ԿՈՒ­ԹՅԱՆ ՄԱՍԻՆ

 **-----------------------------------------------------------------------------------------------**

Հիմք ընդունելով «Ազգային ժողովի կանոնակարգ» սահ­մանա­դրա­կան օրենքի 77-րդ հոդվածի 1-ին մասը՝ Հայաստանի Հանրա­պե­տու­թյան կառա­վա­րությունը ո ր ո շ ու մ է.

1. Հավանություն տալ «Հայաստանի Հանրապետության հարկային օրենս­գրքում փոփոխություն կատարելու մասին» Հայաստանի Հանրապետության օրենքի նախագծի (Պ-399-18.10.2018-ՏՀ-011/0) վե­րա­բերյալ Հայաս­­տա­նի Հան­րա­պե­տու­թյան կա­­ռա­­վա­րու­թյան առաջար­կությանը:

2. Հայաս­տա­նի Հանրապե­տու­թյան կա­­ռա­­վա­րու­թյան առաջար­կությունը սահ­ման­ված կար­գով ներկայացնել Հա­յաս­­­տա­նի Հան­րա­պե­տու­թյան Ազգային ժողովի աշխա­տա­կազմ:

Հայաստանի Հանրապետության

 ՎԱՐՉԱՊԵՏ Ն. ՓԱՇԻՆՅԱՆ

 2018 թ. նոյեմբերի

 Երևան

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՐ­ԿԱՅԻՆ ՕՐԵՆՍ­ԳՐՔՈՒՄ ՓՈՓՈԽՈՒԹՅՈՒՆ ԿԱՏԱ­ՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆ­ՐԱ­ՊԵՏՈՒԹՅԱՆ ՕՐԵՆՔԻ ՆԱԽԱԳԾԻ (Պ-399-18.10.2018-ՏՀ-011/0) վերա­բեր­յալ Հա­­­յաս­­­տա­նի Հա­ն­րա­պե­­­տու­թյան կառա­վա­­րու­­թյան առա­ջար­­կու­թյՈՒՆԸ

Հայաստանի Հանրապետության պետական եկամուտների կոմիտեի տեղեկատվական բազայում առկա տվյալներով 2017 թվականին Հայաստանի Հանրապետությունում արտա­դր­ված և ներմուծված գարեջրի ծավալը կազմել է 22.6 մլն. լիտր, որից 17.9 մլն. լիտրը (կամ 79.4%-ը) արտադրվել է Հայաս­տանի Հանրապետությունում, իսկ 2018 թվականի հունվար-սեպ­տեմբեր ամիսներին Հայաս­տա­նի Հանրապետությունում արտադրված և ներմուծված գարեջրի ծավալը կազմել է 21.6 մլն. լիտր, որից 17.6 մլն. լիտրը (կամ 81.5%-ը) արտադրվել է Հայաստանի Հանրապե­տու­թյու­նում: Այսինքն, 2018թ. հունվար-սեպտեմբեր ամիսներին Հայաս­­տանի Հանրապետու­թյու­նում արտա­դրված և ներմուծված գարեջրի ընդհանուր ծավալ­­ներում Հայաստանի Հան­րա­պետու­թյու­նում արտադրված գարեջրի կշիռը նախորդ տարվա համեմատությամբ ավե­լա­ցել է 2.1**%-**ով, ինչը նշանակում է, որ գարեջրի իրացման շուկայում տեղական արտադ­րու­թյան գարեջրի մրցակցային դիր­քերը չեն վատացել: Ընդ որում, ակցիզային հարկի արդ­յու­նա­վետ (միջին) դրույքա­չափը 1 լիտր գարեջրի համար 2018 թվականին կազմել է 113.9 դրամ, իսկ 2017 թվա­կա­նին՝ 116.3 դրամ:

Այդ կապակցությամբ, հայտնում ենք, որ նախագծի ընդունման հիմնավորմամբ բարձ­րաց­ված խնդիրը իրապես կարող է գոյություն ունենալ, սակայն գարեջրի ոչ բոլոր գնա­յին սեգ­մենտներում: Մասնավորապես, խնդիրը կայանում է նրանում, որ եթե ԵԱՏՄ անդամ հա­մարվող պետություններից Հայաստանի Հանրապետություն է ներմուծվում հիմնականում ցածր և միջին գնային դասի գարեջուր, ապա ԵԱՏՄ անդամ չհամարվող պետություններից Հա­յաստանի Հանրապետություն է ներմուծվում հիմնականում բարձր գնային դասի գարե­ջուր: Հետևաբար, գարեջրի մասով ակցիզային հարկի միայն հաստատուն դրույքաչափի կի­րա­­ռությունը կնշանակի, որ ԵԱՏՄ անդամ չհամարվող պետություններից Հայաստանի Հան­րա­պետություն ներմուծվող բարձրարժեք գարեջրի գնի կառուցվածքում ակցիզային հարկի տե­սակարար կշիռը էականորեն ցածր է լինելու Հայաստանի Հանրապետությունում արտա­դրվող կամ ԵԱՏՄ անդամ համարվող պետություններից ներմուծվող՝ ցածր և միջին գնա­յին դա­սի գարեջրի գնի կառուցվածքում ձևավորվող ակցիզային հարկի տեսակարար կշռի հա­մե­մատությամբ: Արդյունքում նախադրյալներ են ստեղծվելու, որպեսզի ԵԱՏՄ անդամ չհա­մար­վող պետություններից ներմուծվող բարձրաժեք գարեջրի գինը նվազեցվի՝ դրանով իսկ մրցակցության մեջ մտնելով տեղական արտադրության գարեջրի հետ:

Հաշվի առնելով վերոնշյալը՝ գտնում ենք, որ առավել նպատակահարմար է գարեջրի հա­մար սահմանված ակցիզային հարկի դրույքաչափերը վերանայել այնպես, որպեսզի ցածր և միջին գնային դասի գարեջրի համար բոլոր դեպքերում կիրառելի լինի հաստատուն դրույ­­քա­չափը՝ անկախ այն հանգամանքից, թե խոսքը վերաբերում է տեղական արտադ­րու­թյան, թե ԵԱՏՄ անդամ համարվող կամ ԵԱՏՄ անդամ չհամարվող պետություններից ներմուծ­վող գարե­ջրին, իսկ բարձր գնային դասի գարեջրի համար այդուհանդերձ կիրառելի լինի ակցի­զա­յին հարկի տոկոսային դրույքաչափը:

Միևնույն ժամանակ, գտնում ենք, որ անհրաժեշտ է տարեցտարի որոշակիորեն բարձ­րաց­­նել գարեջրի համար սահմանվող ակցիզային հարկի հաստատուն դրույքաչափը, քանի որ՝

1. քաղաքականության այս ուղղությունն իրականացվում է նաև ակցիզային հարկով հարկման ենթակա այլ ապրանքների մասով,
2. ԵԱՏՄ անդամ պետություններում նույնպես իրականացվում է ալկոհոլային խմիչք­նե­րի համար սահմանված ակցիզային հարկի դրույքաչափերի աստիճանական բարձրաց­ման և ներդաշնակեցման քաղաքականություն,
3. եթե ակցիզային հարկի հաստատուն դրույքաչափերը ժամանակին զուգընթաց չեն բարձ­­րացվում, ապրանքների գնաճի արդյունքում շարունակաբար նվազում է գնի կառուց­ված­­քում ակցիզային հարկի մասնաբաժինը,
4. սպառման հարկերի, այդ թվում՝ ակցիզային հարկի դրույքաչափերի աստիճա­նա­կան բարձրացման և դրա հաշվին ուղղակի հարկերի նվազեցման քաղաքականությունը, որ­պես ծրագրային դրույթ, ամրագրված է Հայաստանի Հանրապետության կառավա­րու­թյան ծրագրում:

Բացի դրանից, հայտնում ենք, որ խնդրո առարկա հարցը մանրամասն քննարկվել է նաև առա­ջիկայում իրա­կանացվելիք՝ հարկային բարեփոխումների ուղղությունների քննարկ­ման շրջա­նակ­նե­րում: Քննարկումների սկզբնական փուլում նախնական որոշում կայացվեց հա­նել գարեջրի համար սահմանված ակցիզային հարկի տոկոսային դրույքաչափը և զուգա­հե­ռա­բար բարձրացնել հաստատուն դրույքաչափը, սակայն հաշվի առնե­լով վերոնշյալ նկա­տա­­ռում­ները՝ առաջարկվել է մեկ անգամ ևս քննարկել բարձր­արժեք գարեջրի համար այդու­հան­դերձ տոկոսային դրույքաչափ կիրառելու նպատակահարմարությունը:

Ամփոփելով Հայաստանի Հանրապետության կառավարությունը հայտնում է, որ առա­ջիկա հարկային բարեփոխումների շրջանակներում անդրադառնալու է խնդրո առարկա հար­ցի առավել համակողմանի կար­գա­վորմանը և առաջարկում է առայժմ ձեռնպահ մնալ ներ­կայացված օրենքի նախագծի քննարկումից ու ընդունումից՝ մինչև հարկային բարեփո­խում­ների շրջանակներում իրականացվող քննարկումների ավարտը:

ԵԶՐԱԿԱՑՈՒԹՅՈՒՆ

«Հայաստանի Հանրապետության հարկային օրենսգրքում փոփոխություն կատարելու մասին» ՀՀ օրենքի նախագծի՝ պետական բյուջեի եկամուտների էական նվազեցման կամ ծախսերի ավելացման վերաբերյալ

Նախագծով առաջարկվում է հանել ԱՏԳ ԱԱ 2203 ծածկագրին դասվող գարեջրի համար սահ­մանված ակցի­զա­յին հարկի տոկոսային բաղադրիչը, որը հաշվարկվում է արժեքի (առանց ԱԱՀ-ի և ակցիզային հարկի), մաքսային արժեքի կամ ձեռք բերման արժեքի նկատ­մամբ՝ 30 տոկոս դրույքաչափով:

Հաշվի առնելով վերոգրյալը՝ հայտնում ենք, որ նախա­­գծի ընդու­նումը կհանգեցնի ՀՀ պետա­­­­կան բյու­ջեի եկամուտների նվազեցման՝ տարեկան կտրվածքով առնվազն 300 մլն. դրամի չափով, իսկ ՀՀ հա­­մայնքների բյուջեների եկա­մուտների նվազեցման, ՀՀ պետական և համայնքների բյու­ջե­նե­րի ծախսերի ավելաց­ման չի հանգեցնի:



ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱԶԳԱՅԻՆ ԺՈՂՈՎԻ

Ն Ա Խ Ա Գ Ա Հ

0095, ք.Երևան, Մ.Բաղրամյան պող.19

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՎԱՐՉԱՊԵՏԻ ՊԱՇՏՈՆԱԿԱՏԱՐ

ՊԱՐՈՆ ՆԻԿՈԼ ՓԱՇԻՆՅԱՆԻՆ

 Հարգելի պարոն Փաշինյան,

 Ձեզ եմ ուղարկում Հայաստանի Հանրապետության Ազգային ժողովի պատգամավոր Հակոբ Հակոբյանի կողմից օրենսդրական նախաձեռնության կարգով ներկայացված «Հայաստանի Հանրապետության հարկային օրենսգրքում փոփոխություն կատարելու մասին» Հայաստանի Հանրապետության օրենքի նախագիծը (Պ-399-18.10.2018-ՏՀ-011/0):



 ԱՐԱ ԲԱԲԼՈՅԱՆ

|  |  |  |
| --- | --- | --- |
| 2018թ. հոկտեմբերի 18 |  |  |

*ՆԱԽԱԳԻԾ*

*Պ-399-18.10.2018-ՏՀ-011/0*

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
ՕՐԵՆՔԸ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՐԿԱՅԻՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

***Հոդված 1.*** Հայաստանի Հանրապետության 2016 թվականի հոկտեմբերի 4-ի ՀՕ-165-Ն հարկային օրենսգրքի 88-րդ հոդվածի 1-ին մասի աղյուսակի՝ ԱՏԳ ԱԱ 2203 ծածկագրի տողի 4-րդ սյունակից հանել «30 տոկոս, բայց ոչ պակաս, քան» բառերը:

***Հոդված 2.*** Սույն օրենքն ուժի մեջ է մտնում պաշտոնական հրապարակմանը հաջորդող տասներորդ օրը:

**ՀԻՄՆԱՎՈՐՈՒՄ**

**«Հայաստանի Հանրապետության հարկային օրենսգրքում փոփոխություն կատարելու մասին» Հայաստանի Հանրապետության օրենքի նախագծի վերաբերյալ**

Սույն նախագիծը նպատակ է հետապնդում հավասար մրցակցային դաշտ ստեղծել գարեջուր ներկրողների եւ տեղական արտադրողների միջեւ:

Հայաստանի Հանրապետության մաքսային ծառայության վիճակագրական տվյալների համաձայն վերջին տարիներին նկատվում է գարեջրի ներմուծման ծավալների զգալի աճ: Եթե 2014թ-ին Հայաստանի Հանրապետություն է ներմուծվել 2837.5հազ. լիտր գարեջուր, ապա 2017թ-ին՝ 4481.8 լիտր, աճը կազմում է 58 տոկոս: Գարեջրի ներմուծման ծավալի 75 տոկոսից ավելին բաժին է հասնում Ռուսաստանի Դաշնությանը: 2014-2017թթ-ին Ռուսաստանի Դաշնությունից ներմուծված 1 լիտր գարեջրի մաքսային միջին արժեքները կազմել են համապատասխանաբար 369.94, 335.76, 276.70 եւ 317.51 դրամ:

Քանի որ զգալիորեն նվազել են ներմուծված գարեջրի մաքսային արժեքները եւ ակցիզային հարկի արժեքային դրույքաչափը չի գործել, ուստի ներմուծված գարեջրի ակցիզային հարկը սկսած 2015թ-ից վճարվել է նվազագույն՝ 1 լիտրի համար 105 դրամ դրույքաչափով: Իսկ 2015-2017թթ-ի տեղական արտադրության համադրելի գարեջրի 1 լիտրի միջին գինը առանց ԱԱՀ-ի եւ ակցիզային հարկի կազմել է 375-380 եւ ավելի դրամ, որի դիմաց վճարված ակցիզային հարկի միջին դրույքաչափը կազմել է 112-115 դրամ:

Փաստորեն ստացվում է, որ օրենսգրքով սահմանված ակցիզային հարկի արժեքային եւ կայուն դրույքաչափերի կիրառման նորմը գործում է իվնաս տեղական արտադրողի, քանի որ վերջինս ստիպված է եղել 2015-2017 թթ-ին իրացված յուրաքանչյուր լիտր գարեջրի համար 7-10 դրամ ավել ակցիզային հարկ վճարել, քան ներկրողը:

Նախագծի ընդունմամբ գարեջրի ակցիզային հարկի նկատմամբ կսահմանվի միայն կայուն դրույքաչափ, որի արդյունքում կստեղծվի հավասար մրցակցային դաշտ, թե ներկրողի եւ թե տեղական արտադրողի համար եւ անուղղակիորեն կպաշտպանվի տեղական արտադրողը: Միաժամանակ կպարզեցվի եւ կհստակեցվի նաեւ հարկի գանձման մեխանիզմը:

